סודהסטרים

היסטוריה

מכשיר הסודהסטרים הומצא בלונדון ב-1903, אז היה המותג בבעלותה של חברת W & A Gilbey. הוא תויג תחילה כמוצר יוקרתי ונמכר לשכבות הגבוהות באוכלוסייה, לרבות משפחות מלוכה. בשנות ה-20 שווקו לראשונה סירופים בטעמים, כמו סירופ בטעם דובדבן. ב-1955 שיווקה לראשונה החברה מכשירים להכנת משקאות מוגזים המיועדים לשימוש ביתי. ב-1985 הפכה החברה לחברת בת של Cadbury Schweppes. הג'ינגל "Get Busy With The Fizzy", שהופיע לראשונה בפרסומת ב-1979, הפך סיסמה פופולרית והיה מזוהה עם החברה, שהחליטה אף לאמצו כחלק מהלוגו שלה. ב-1996 החליטה לזנוח את הסיסמה ולא להשתמש בה יותר. 
ב-2010 נעשה בסודהסטרים בריטניה שימוש מחודש בסיסמת פרסום זו, כחלק ממסע שיווק חדש בבריטניה. בבריטניה, בה הומצא המכשיר, הוא נחשב מוצר נוסטלגי המזוהה עם שנות ה-70 וה-80.
המוצר נמכר לראשונה בבריטניה, ובהמשך שווק ברחבי העולם, לרבות אוסטרליה, ניו זילנד וגרמניה. הוא הובא לישראל ב-1978, על ידי היזם היהודי-בריטי פיטר וייסברג, שהפיץ אותו בארץ. לאחר סכסוך של הזכיין הישראלי עם היצרנית האנגלית הוקם ב-1991 המותג המקומי סודה קלאב, על ידי פיטר וייסברג וקונרד מוריס, גם הוא יזם יהודי-בריטי. "סודה קלאב" התחרתה במותג הבריטי "סודהסטרים" ופעלה בשוק הבינלאומי, כאשר בין 1992 ל-1995 הגיעה גם לדרום אפריקה, שווייץ, אוסטריה וגרמניה.

התפתחות החברה לצורתה הנוכחית

ב-1998 רכשה "סודה קלאב" את המותג הבריטי "סודהסטרים", תמורת 15.5 מיליון לירות שטרלינג, לאחר שהיצרנית באנגליה נקלעה לקשיים כלכליים. ב-2006 המוצר דעך והחברה הועמדה למכירה. השליטה בה נרכשה במרץ 2007 על ידי קרן "פורטיסימו קפיטל" שבניהולו של יובל כהן. דניאל בירנבאום מונה למנכ"ל החברה. 
בעקבות הרכישה חלו שינויים משמעותיים במבנה הפעילות של החברה ובצוות ההנהלה שלה. החברה עברה מיתוג מחדש, והמכשיר תויג כמוצר "ירוק", יוקרתי ובריא לסביבה. המוצר צבר פופולריות ברחבי העולם, לרבות בארצות הברית, בה היווה המוצר חידוש, ואף קודם על ידי דמויות ציבוריות כגון סוזן סרנדון וטורי ספלינג, בין היתר בשל תרומתו לאיכות הסביבה.

המשך התפתחות עסקית

החברה התאפיינה בצמיחה מהירה בשנים 2010–2011 והונפקה בנאסד"ק בשווי של 370 מיליון דולר. לאחר מיתוגה מחדש חזרה לפעול בשוק הישראלי, כאשר ב-2013 החל חרם צרכנים בקנדה נגד סודהסטרים, בשל העובדה שאחד ממפעלי החברה נמצא מעבר לקו הירוק - במישור אדומים.
ב-2014 נבחרה השחקנית סקרלט ג'והנסון לפרזנטורית של המותג לקראת משחק הסופרבול. עובדה זו גרמה למסע לחצים כבד על ג'והנסון, בעיקר מכיוון ארגון זכויות האדם אוקספם שהייתה שגרירה שלו, לבטל את החוזה. ג'והנסון נשארה נאמנה לסודהסטרים, בעיקר מטעמים של איכות הסביבה, ואף עזבה את ארגון אוקספם.
למרות זאת, בסוף שנת 2014 הודיעה החברה כי תעביר את פעילות הייצור שלה משני מפעליה באלון תבור ובמישור אדומים למפעלה החדש ליד רהט. 
בדצמבר 2015 נרשמה סודהסטרים לבורסה לניירות ערך בתל אביב כמניה דואלית, וצורפה למדד תל אביב 125. בפברואר 2017 צורפה למדד תל אביב 35.
בנובמבר 2016 התאגדו עובדי החברה בישראל בהסתדרות החדשה, ואף ניהלו משא ומתן לחתימת הסכם קיבוצי מול ההנהלה. במאי 2017 הופסק המשא ומתן על ידי ההנהלה באופן חד צדדי בטענה כי ארגון העובדים אינו יציג. מאז טענה ההסתדרות כי הנהלת החברה פוגעת בהתאגדות העובדים בניגוד לחוק, ומתעמרת במוביליה. על רקע זה תבעה ההסתדרות את הנהלת החברה על סך 15 מיליון ש"ח.
בפברואר 2017 הכריזה הנציבות האמריקאית לבטיחות המוצרים לצרכן על ריקול (החזרת המוצר תמורת פיצוי כספי מטעם החברה המנפיקה אותו) לבקבוקי סודהסטרים בצבע כחול בהיר, ופקק ותחתית בכחול כהה, מחשש להתפוצצותם. הנציבות ציינה כי החברה מכרה כ-51,000 יחידות ממוצר זה.

החברה כיום

החברה פועלת ב-42 מדינות ברחבי העולם, בקרב כ-10 מיליון צרכנים. שווי השוק שלה הגיע במהלך 2011 לרמה של מעל מיליארד דולר.
בישראל מפיצה "סודהסטרים" גם את מכשירי סינון המים "בריטה".
כיום, המכשירים של החברה מיוצרים במפעל ברהט והסירופים במפעל באשקלון.
ב-20 באוגוסט 2018 הודיעה פפסיקו כי היא רוכשת את סודהסטרים ב-3.2 מיליארד דולר.